PGA-touren

]]
}}
PGA-touren er den mest prestisjefylte touren i golf, med turneringer som hovedsakelig finner sted i USA.

Sesongkalenderen
PGA-toursesongen (The Professional Golfers' Association) strekker seg fra januar til november. Det er som regel små forandringer fra sesong til sesong, og normalen er ca. 47–50 turneringer fordelt på 44–45 uker, inkludert en eller flere lagturneringer uten pengepremie. Tourens geografi bestemmes utfra været. Touren starter i Hawaii i januar (Aloha Season), tilbringer det meste av de to første månedene i California og Arizona (West Coast Swing), og flytter seg deretter til Florida (Southern Swing). I april begynner den å flytte nordover. Sommermånedene tilbringes hovedsakelig i de nordøstre og sentrale deler av USA, og på høsten flytter touren sydover igjen (Fall Finish).Fra sesong 2007 skiftet høstsesongen navn til Fall Series.

I noen uker arrangeres to turneringer samtidig; en «regulær» med varierende status, og en «sekundær» med lavere status, svakere startfelt og mindre premiepott. «Sekundære» turneringer regnes ofte som en anledning for svakere spillere (nær eller under 125.-plass på pengelisten) til å hente seg opp eller oppnå to-års spillerett ved å vinne en turnering.

Ikke alle turneringene på PGA-touren arrangeres av PGA TOUR. USGA og R&A står bak noen turneringer.

Fire turneringer har status som major. Noen spilles som «pro–am», der to konkurranser pågår samtidig og amatører får delta sammen med profesjonelle.

Kvalifisering
Profesjonelle golfspillere kan kvalifisere seg til PGA-touren på flere måter. Hver høst arrangerer touren en kvalifiseringsskole (Qualifying School eller Q School), en konkurranse som omfatter seks runder. Spillerne på de 30 beste plasseringene får spillerett på PGA-touren neste sesong.

Spillerne på de 25 beste plasseringene på Nationwide Tour får spille på PGA-touren neste sesong, liksom spillere som vinner minst tre turneringer på Nationwide Tour.

De 125 spillerne som har vunnet mest penger på PGA-touren når året er slutt sikrer også spillerett for neste sesong. Spillere som vinner en turnering er garantert spill i de to neste årene. Spillere som vinner World Golf Championships er garantert tre års spill og om en spiller vinner en major-turnering får han spillerett i fem år.

Endringer fra 2007
På en pressekonferanse 2. november 2005 annonserte Tim Finchem, sportsdirektør i PGA TOUR, store forandringer på PGA-touren fra 2007. Sesongen skal bli «kortere og mer konsis», og sesongavslutningen legges helt om for å ta opp konkurransen med andre idretter som preger høstsesongen på TV. Hovedelementet i den nye tour-sesongen er en poengbasert serie, med navnet FedEx Cup, der spillerne vil samle poeng på grunnlag av resultatene i turneringer. Vinneren av FedEx Cup vil motta «den største utbetalingen innen konkurranseidrett». FedEx Cup avsluttes med en mesterskapsserie på fire turneringer, som kulminerer med The Tour Championship – flyttet fra november til september.

Etter The Tour Championship følger høstserien Fall Series, der spillerne fortsetter å konkurrere i håp om å ende blant de 125 beste på pengelisten som får spillerett til neste sesong.

 Nordmenn på PGA-touren 
Henrik Bjørnstad var den første nordmannen som kvalifiserte seg for spill på PGA-touren, og var medlem både i 2006- og 2010-sesongen. Erik Compton, som representerer USA, men også har norsk statsborgerskap, kvalifiserte seg til PGA-touren i 2012- og 2013-sesongen.

2019/20-sesongen er den første med to nordmenn; Viktor Hovland og Kristoffer Ventura, som begge kvalifiserte seg gjennom Korn Ferry-touren 2019. Hovland debuterte som proff på PGA-touren allerede 20. juni 2019, etter en imponerende karriere som amatørspiller.

 Referanser 

 Kilder 
 Proffgolfernes drømmeland - VG Nett

Eksterne lenker